**บทที่ 1**

**บทนำ**

**ภูมิหลัง**

รัฐธรรมนูญแห่งราชอาณาจักรไทย พ.ศ. 2553 พระราชบัญญัติการศึกษาแห่งชาติ พ.ศ. 2542 แก้ไขเพิ่มเติม ( ฉบับที่ 2 ) พ.ศ.2545 และ (ฉบับที่ 3) พ.ศ. 2553 หมวด 2 สิทธิและหน้าที่ทางการศึกษา มาตรา 10 โดยกำหนดว่า การจัดการศึกษาต้องจัดให้บุคคลมีสิทธิและโอกาสเสมอกันในการรับการศึกษาขั้นพื้นฐานไม่น้อยกว่าสิบสองปีที่รัฐต้องจัดให้อย่างทั่วถึงและมีคุณภาพโดยไม่เก็บค่าใช้จ่าย วรรคสองกำหนดว่า การจัดการศึกษาสำหรับบุคคลซึ่งมีความบกพร่องทางร่างกาย จิตใจ สติปัญญา อารมณ์ สังคม การสื่อสารและการเรียนรู้หรือมีร่างกายพิการหรือทุพพลภาพหรือบุคคลที่ไม่สามารถพึ่งตนเองได้ หรือไม่มีผู้ดูแลหรือด้อยโอกาสต้องจัดให้บุคคลดังกล่าวที่ไม่สามารถพึ่งตนเองได้ หรือไม่มีผู้ดูแลหรือด้อยโอกาส มีสิทธิและโอกาสได้รับการศึกษาขั้นพื้นฐานเป็นพิเศษ มาตรา 22 โดยกำหนดว่า การจัดการศึกษาต้องยึดหลักว่าผู้เรียนทุกคนมีความสามารถเรียนรู้และพัฒนาตนเองได้ และถือว่าผู้เรียนมีความสำคัญที่สุด กระบวนการจัดการศึกษาต้องส่งเสริมให้ผู้เรียนสามารถพัฒนาตามธรรมชาติและเต็มตามศักยภาพ ด้านหลักสูตรนั้นมาตรา 28 โดยกำหนดว่าหลักสูตรการศึกษาระดับต่าง ๆ รวมทั้งหลักสูตรการศึกษาสำหรับบุคคลตามมาตรา 10 วรรคสอง วรรคสาม และวรรคสี่ ต้องมีลักษณะหลากหลาย ทั้งนี้ให้จัดตามความเหมาะสมของแต่ละระดับโดยมุ่งพัฒนาคุณภาพชีวิตของบุคคลให้เหมาะสมแก่วัยและศักยภาพ โดยนัยแห่งพระราชบัญญัติการศึกษาแห่งชาติดังกล่าวได้แสดงเจตนารมณ์ให้บุคคลได้รับการศึกษาพื้นฐานอย่างน้อย 12 ปี สำหรับบุคคลพิการมีสิทธิได้รับบริการทางการศึกษาได้มากกว่า 12 ปี คือ ตั้งแต่แรกเกิดหรือแรกพบความพิการ โดยให้การศึกษาเป็นกระบวนการเรียนรู้เพื่อความเจริญงอกงามของบุคคลและสังคมมุ่งพัฒนาคุณภาพชีวิตของบุคคล ให้เหมาะสมแก่วัยและศักยภาพนอกจากนี้เพื่อให้ผู้เกี่ยวข้องสามารถจัดหลักสูตรและการเรียนการสอนได้อย่างมีประสิทธิภาพสนองตามที่พระราชบัญญัติการศึกษาแห่งชาติกำหนดไว้ (พระราชบัญญัติการศึกษาแห่งชาติ พ.ศ. 2545 : 5-6)

สำหรับกลุ่มเป้าหมายเฉพาะที่เป็นบุคคลในมาตรา 10 วรรคสอง ซึ่งเป็นบุคคลที่มีความบกพร่องในด้านต่าง ๆ นั้นตามประกาศ กระทรวงศึกษาธิการได้กำหนดประเภทและหลักเกณฑ์ของคนพิการทางการศึกษา พ.ศ. 2552 ไว้ 9 ประเภท ได้แก่ 1) บุคคลที่มีความบกพร่องทางการเห็น 2) บุคคลที่มีความบกพร่องทางการได้ยิน 3) บุคคลที่มีความบกพร่องทางสติปัญญา 4) บุคคลที่มีความบกพร่องทางร่างกายหรือการเคลื่อนไหวหรือสุขภาพ 5) บุคคลที่มีความบกพร่องทางการเรียนรู้ 6) บุคคลที่มีความบกพร่องทางการพูดและภาษา 7) บุคคลที่มีความบกพร่องทางพฤติกรรมหรืออารมณ์ 8) บุคคลออทิสติก และ 9) บุคคลพิการซ้อน (พ.ร.บ.การจัดการศึกษาสำหรับคนพิการ, 2551 : 18) และมาตรา 24 ได้กล่าวถึง การจัดกระบวนการเรียนรู้ว่าให้สถานศึกษาและหน่วยงานที่เกี่ยวข้องดำเนินการจัดเนื้อหาสาระ และจัดกิจกรรมให้สอดคล้องกับความสนใจและความถนัดของผู้เรียน โดยคำนึงถึงความแตกต่างระหว่างบุคคล ฝึกทักษะกระบวนการคิด การเผชิญสถานการณ์การประยุกต์ความรู้มาใช้ เพื่อป้องกัน และแก้ไขปัญหา จัดกิจกรรมให้ผู้เรียนได้เรียนรู้จากประสบการณ์จริงฝึกปฏิบัติให้ทำได้ คิดเป็น ทำเป็น รักการอ่าน นอกจากนี้หลักสูตรแกนกลางการศึกษาขั้นพื้นฐานพุทธศักราช 2551 ยังได้กำหนดสาระการอ่านไว้เป็นสาระ ที่ 1 และยังกำหนดตัวชี้วัดไว้ในทุกระดับชั้นว่าให้นักเรียนสามารถอ่านออกเสียงได้อย่างถูกต้อง (กระทรวงศึกษาธิการ, 2551 : 7)

ถึงแม้ว่ากระทรวงศึกษาธิการจะให้ความสำคัญกับการอ่านแต่ยังพบปัญหาที่เกิดขึ้นในการจัดการเรียนการสอนซึ่งส่งผลให้นักเรียนไม่สามารถอ่านหนังสือได้อย่างมีประสิทธิภาพตามที่หลักสูตรกำหนด ซึ่งปัญหาดังกล่าวเกิดขึ้นเนื่องจากตัวผู้เรียนเอง ทั้งนี้เพราะผู้เรียนแต่ละคนมีความสามารถที่แตกต่างกัน โดยเฉพาะเด็กที่มีความบกพร่องทางการเรียนรู้ (Learning Disabilities : LD ) ที่ถูกเรียกว่าเด็กพิเศษ นับเป็นอุปสรรคสำคัญอย่างยิ่งในการเรียนรู้ ดังนั้นการจัดการเรียนการสอนที่มีประสิทธิภาพสำหรับนักเรียนทั่วไป เมื่อนำมาใช้กับนักเรียนที่มีความบกพร่องทางการเรียนรู้แล้ว อาจไม่ได้ผลตามที่ครูผู้สอนคาดหวังไว้ เพราะความบกพร่องทางการเรียนนับเป็นอาการผิดปกติทางสมองในกระบวนการรับรู้ ทั้งด้านการอ่าน การเขียน การสะกดคำและการคำนวณ อย่างใดอย่างหนึ่งหรือหลายอย่างรวมกัน สำหรับทักษะทางภาษาในด้านการอ่านนั้นนอกจากเป็นพื้นฐานที่สำคัญของการเรียนรู้ เพราะต้องใช้เป็นเครื่องมือในการแสวงหาความรู้แล้วยังมีความจำเป็นในการดำรงชีวิตประจำวันอีกด้วย สำหรับนักเรียนที่มีความบกพร่องทางการเรียนรู้ด้านการอ่านนั้น ส่วนใหญ่จะมีปัญหาในเรื่องของความยากลำบากในการจำรูปพยัญชนะและสระ มีความยากลำบากในการอ่านพยัญชนะและสระ มีความยากลำบากในการอ่านคำที่ประสมกับสระและวรรณยุกต์ ตลอดจนเมื่อทำกิจกรรมการอ่านแล้วไม่สามารถเรียงลำดับเรื่องได้ จับข้อเท็จจริงจากเรื่องที่อ่านไม่ได้ จับใจความสำคัญของเรื่องไม่ได้ เป็นต้น ทั้งนี้ความรุนแรงของปัญหาดังกล่าวก็จะมีความแตกต่างกันไปในแต่ละบุคคล(กระทรวงศึกษาธิการ. 2554 : 2)

ซึ่งปัญหาดังกล่าวนี้เป็นปัญหาสำคัญมากปัญหาหนึ่ง หากเกิดขึ้นแล้วไม่ได้รับการแก้ไขจะมีผลกระทบต่อเนื่องกันหลายด้าน ประการแรกคือผลกระทบต่อตัวนักเรียนเอง นักเรียนที่มีปัญหาทางการเรียนรู้ด้านการอ่านนั้นจะอ่านหนังสือไม่ได้ ไม่สามารถเข้าใจความหมายของข้อความที่อ่านทำให้ประสบความล้มเหลวในด้านการเรียนอยู่เสมอ ซึ่งความล้มเหลวดังกล่าวมีผลทำให้นักเรียนมีปัญหาทางอารมณ์และสังคมตามมา เช่น มีความรู้สึกที่ไม่ดีต่อตนเองขาดความมั่นใจ ขาดความอดทน มีความวิตกกังวลสูง มีพฤติกรรมการปรับตัวไปในทางที่ถดถอยเกิดความรู้สึกต่อต้านสังคม หลีกเลี่ยงการทำงาน อาจเป็นคนก้าวร้าว และมีพัฒนาการทางอารมณ์ช้ากว่านักเรียนปกติโดยทั่วไป ประการที่สองจะมีผลกระทบต่อครอบครัว โดยเฉพาะ พ่อแม่ของนักเรียน ความวิตกกังวลดังกล่าวอาจมีผลทำให้สภาวะของครอบครัวเกิดความตึงเครียด เกิดปัญหาครอบครัวแตกแยกตามมา ซึ่งจะทำให้เกิดปัญหาซับซ้อนกับนักเรียนเพิ่มมากขึ้นอีกอาจสร้างความเดือดร้อนให้กับผู้คนรอบข้างทั้งในโรงเรียน ชุมชน และสังคมได้ (จรีลักษณ์ จิรวิบูลย์. 2546 : 3) เด็กนักเรียนที่มีความบกพร่องทางการเรียนรู้จะมีความสามารถในการเรียนรู้ต่ำจึงต้องได้รับการช่วยเหลือเป็นพิเศษ ดังที่พระราชบัญญัติการจัดการศึกษาสำหรับคนพิการ พ.ศ. 2551 ได้กำหนดไว้ในหมวด 1 สิทธิและหน้าที่ทางการศึกษา มาตรา 5 กล่าวไว้ว่าคนพิการมีสิทธิทางการศึกษาได้รับการศึกษาโดยไม่เสียค่าใช้จ่ายตั้งแต่แรกเกิดหรือพบความพิการจนตลอดชีวิต พร้อมทั้งได้รับเทคโนโลยี สิ่งอำนวยความสะดวก สื่อ บริการและช่วยเหลืออื่นใดทางการศึกษาให้สถานศึกษาจัดระบบรูปแบบการศึกษา โดยคำนึงถึงความสามารถ ความสนใจ ความถนัดและ ความต้องการจำเป็นพิเศษของบุคคลนั้น ได้รับการศึกษาที่มีมาตรฐานและประกันคุณภาพการศึกษา รวมทั้งการจัดหลักสูตร กระบวนการเรียนรู้ การทดสอบทางการศึกษา ที่เหมาะสมสอดคล้องกับความต้องการจำเป็นพิเศษของคนพิการแต่ละประเภทและบุคคล รวมถึงการจัดสภาพแวดล้อม ระบบสนับสนุนการเรียนการสอน บริการเทคโนโลยี สิ่งอำนวยความสะดวก สื่อ บริการและความช่วยเหลืออื่นใดทางการศึกษาที่คนพิการสามารถเข้าถึงและใช้ประโยชน์ได้ สถานศึกษาใดปฏิเสธ ไม่รับคนพิการเข้าศึกษา ให้ถือเป็นการเลือกปฏิบัติโดยไม่เป็นธรรมตามกฎหมาย

หลักในการสอนอ่านในภาษาไทยมี 3 แบบคือ 1) สอนให้อ่านได้ มีวิธีการสอนให้อ่านเป็นคำเริ่มจากรูปภาพไปสู่คำและประโยค 2) สอนให้อ่านออก วิธีนี้ต้องสอนให้รู้จักพยัญชนะ สระ เพื่อให้ผสมเสียงสะกดคำ แล้วอ่านเป็นคำ ๆ เน้นการออกเสียงให้ถูกต้อง จากปัญหาดังกล่าวจึงจำเป็นต้องใช้หลักการเชื่อมโยงการเรียนรู้ โดยการให้เห็นพยัญชนะ สระ แล้วจึงฝึกผสมเสียงสะกดคำ 3) สอนให้อ่านเป็นขั้นตอนนี้ถือเป็นการเรียนรู้เรื่องราวจากการอ่านนำมาประเมินตัวละคร วิเคราะห์ผลการอ่านนำไปสู่การอ่านเป็น (บันลือ พฤกษะวัน. 2534 : 4) ดังนั้นการจัดการเรียนการสอนของครูผู้สอนนักเรียนที่มีความบกพร่องทางการเรียนรู้ จำเป็นต้องหาแนวทางพัฒนาสื่อนวัตกรรม วิธีการสอนที่เหมาะสมกับสภาพของเด็ก เพื่อนำมาใช้สำหรับการสอนให้

นักเรียนกลุ่มนี้ ให้เกิดประสบการณ์โดยการอ่านและให้คำแนะนำการอ่านแก่ผู้เรียน จึงจะช่วยให้ผู้เรียนเกิดความสำเร็จในการอ่านสามารถอ่านได้และเข้าใจข้อความที่อ่านได้เหมาะสมกับวัย สามารถนำไปใช้ในชีวิตประจำวันได้ โดยมีสื่อการเรียนการสอนที่ใช้ในการจัดการเรียนรู้สำหรับนักเรียนที่มีความบกพร่องทางการเรียนรู้ที่เร้าความสนใจ กิจกรรมเริ่มจากง่ายไปหายาก กิจกรรมมีหลากหลาย เน้นฝึกซ้ำ ย้ำทวนอย่างสม่ำเสมอ เพื่อให้เกิดทักษะการจำ สื่อการสอนที่เหมาะสมสำหรับนักเรียนที่มีความบกพร่องทางการเรียนรู้ ต้องเป็นสื่อที่นักเรียนสามารถ จับต้อง สัมผัสได้ และสามารถลงมือปฏิบัติได้ด้วยตนเอง (ศันสนีย์ ฉัตรคุปต์. 2544 : 15)

ดังนั้น จึงจำเป็น ที่จะต้องมีการจัดกิจกรรม ที่เป็นลักษณะการฝึกทบทวนที่ย้ำและซ้ำบ่อย ๆ เพื่อให้เกิดทักษะเกิดการจำแนกและสามารถนำไปใช้ได้ จึงควรสร้างชุดฝึกทักษะการอ่าน ให้มีลักษณะที่น่าสนใจ โดยเริ่มจากกิจกรรมที่ง่าย ไปหากิจกรรมที่ยาก ซึ่งนักเรียนจะสามารถทบทวนได้ด้วยตนเองและสามารถทำซ้ำ ๆ ได้บ่อยครั้ง (สกุณา นองมณี. 2550 : 6) จะเห็นได้ว่า ชุดฝึกทักษะการอ่านเป็นนวัตกรรมหนึ่ง ที่นำมาใช้กับนักเรียน ที่มีความบกพร่องทางเรียนรู้ แล้วสามารถพัฒนาความสามารถในด้านการอ่านของนักเรียนได้ดียิ่งขึ้น สำหรับรูปแบบการสอน ที่ให้ประสิทธิภาพสูงสุด ในการจัดการเรียนรู้สำหรับนักเรียนที่มีความบกพร่องทางการเรียนรู้ พบว่า ต้องประกอบด้วยส่วนของการสอนโดยตรงที่ครูเป็นผู้บรรยาย อภิปราย และการเรียนจากหนังสือ และการสอนอ่าน ก็เป็นอีกวิธีหนึ่งที่จะทำให้นักเรียนจำคำที่อ่านเพิ่มขึ้นได้ หลังจากใช้ระยะเวลาเรียนไปเพียงเล็กน้อย ซึ่งสามารถนำมาเป็นพื้นฐาน ในการอ่านออกเสียง (Bender, 1993 : 187 อ้างถึงใน อัจฉรา นาคทรัพย์, 2546 : 10)

ตามที่ผู้วิจัยได้จัดการเรียนการสอนนักเรียนที่มีความบกพร่องทางการเรียนรู้ ศูนย์การศึกษานอกระบบและการศึกษาตามอัธยาศัยอำเภอเมืองบึงกาฬ สังกัดสำนักงานการศึกษานอกระบบและการศึกษาตามอัธยาศัยจังหวัดบึงกาฬ ผู้วิจัยพบว่า นักเรียนมีความสามารถในการอ่าน อยู่ในระดับที่ต่ำมาก กล่าวคือ นักเรียนไม่สามารถอ่านคำ ได้เท่ากับนักเรียนคนอื่น ๆ ในระดับชั้นเดียวกัน ทั้ง ๆ ที่นักเรียน มีความตั้งใจในการเรียน พยามอ่านคำที่ครูกำหนดให้ จากการใช้เครื่องมือคัดกรอง คัดแยกสำหรับเด็กที่มีความบกพร่องทางการเรียนรู้ ด้านการอ่านของสำนักงานส่งเสริมการศึกษานอกระบบและการศึกษาตามอัธยาศัยสำนักงานปลัดกระทรวงศึกษาธิการ แนวทางการจัดการศึกษานอกระบบและการศึกษาตามอัธยาศัยสำหรับคนพิการ (คู่มือในการปฏิบัติงานสำหรับครูผู้สอนคนพิการ สำนักงาน กศน. สำนักงานปลัดกระทรวงศึกษาธิการ, 2554 : 39 - 47) เด็กนักเรียนส่วนหนึ่งมีปัญหาทางการอ่าน คือ อ่านหนังสือไม่ออกอ่านไม่ถูกต้อง อ่านช้า สะกดคำอยู่นาน แม้แต่คำง่าย ๆ คำที่ใช้บ่อย ๆ ในชีวิตประจำวันก็อ่านไม่ออก หากนักเรียนไม่ได้รับการช่วยเหลือที่ถูกวิธี จะทำให้นักเรียนมีปัญหาในการอ่าน ที่ใช้ในชีวิตประจำวัน และยังส่งผลต่อการเรียนในวิชาอื่น ๆ อีกมาก นักเรียนอาจประสบความยุ่งยากในการเรียนชั้นต่อไป เพราะภาษาไทยเป็นภาษาที่มีความสำคัญในการเข้าถึงความรู้ของวิชาอื่น ๆ ในบทเรียน

จากความสำคัญและปัญหาที่กล่าวมาข้างต้น นักเรียนที่มีความบกพร่องทางการเรียนรู้ ควรได้รับการช่วยเหลือ แก้ไขปัญหาด้านการอ่าน ซึ่งการสอนโดยใช้ชุดฝึกทักษะการอ่านที่มีประสิทธิภาพเป็นอีกวิธีหนึ่งที่น่าจะช่วยให้นักเรียนที่มีความบกพร่องทางการเรียนรู้ สามารถพัฒนาความสามารถด้านการอ่านได้ดีขึ้น และนำความรู้ไปใช้ในการดำรงชีวิตประจำวันในสังคมอย่างมีความสุข และเพื่อเป็นแนวทางให้ครูผู้สอน ผู้ปกครอง และผู้ที่เกี่ยวข้องกับเด็กที่มีปัญหาทางการเรียนรู้นำไปปรับประยุกต์ใช้ในการพัฒนา ความสามารถของเด็กที่มีปัญหาทางการเรียนรู้ ด้านการอ่านต่อไป ดังนั้น ผู้วิจัยจึงสนใจที่จะศึกษาพัฒนาความสามารถในด้านการอ่าน

ของนักเรียนที่ความบกพร่องทางการเรียนรู้ โดยใช้ชุดฝึกทักษะการอ่าน ที่ผู้วิจัยสร้างขึ้น

**วัตถุประสงค์การวิจัย**

1. เพื่อศึกษาสภาพปัญหาและแนวทางการพัฒนาทักษะการอ่านของนักเรียนที่มีความบกพร่องทางการเรียนรู้

2. เพื่อพัฒนาและหาประสิทธิภาพชุดฝึกทักษะการอ่านของนักเรียนที่มีความบกพร่องทางการเรียนรู้

3. เพื่อทดลองใช้ชุดฝึกทักษะการอ่านของนักเรียนที่มีความบกพร่องทางการเรียนรู้

4. เพื่อประเมินความพึงพอใจการใช้ชุดฝึกทักษะการอ่านของนักเรียนที่มีความบกพร่องทางการเรียนรู้

**สมมติฐานการวิจัย**

ทักษะการอ่านของนักเรียนที่มีความบกพร่องทางการเรียนรู้ ที่ใช้ชุดฝึกทักษะการอ่านหลังเรียนสูงกว่าก่อนเรียน

**ขอบเขตการวิจัย**

ผู้วิจัยแบ่งการวิจัยออกเป็น 4 ขั้นตอน โดยกำหนดขอบเขตในแต่ละขั้นตอนออกเป็น 3 ด้าน คือ ขอบเขตด้านแหล่งข้อมูล ขอบเขตด้านเนื้อหา และขอบเขตด้านตัวแปร ซึ่งมีรายละเอียด ดังนี้

**ขั้นตอนที่ 1 ศึกษาสภาพปัญหาและแนวทางการพัฒนาทักษะการอ่านของนักเรียนที่มีความบกพร่องทางการเรียนรู้ ระดับชั้นประถมศึกษาตอนต้น**

**1. ขอบเขตด้านแหล่งข้อมูล**

ขอบเขตด้านแหล่งข้อมูล ได้แก่ ครูโรงเรียนบ้านกำแพงเพชร, ครูโรงเรียนบ้านคำไผ่,ครูโรงเรียนธเนศวิทยา สังกัดสำนักงานเขตพื้นที่การศึกษาประถมศึกษาบึงกาฬ จำนวน 5 คน

**2. ขอบเขตด้านเนื้อหา**

2.1 เนื้อหาที่จะศึกษา ได้แก่ การอ่านสำหรับเด็กที่มีความบกพร่องทางการเรียนรู้ กลุ่มสาระการเรียนรู้ภาษาไทย สำหรับนักเรียนระดับชั้นประถมศึกษาตอนต้น

2.2 แนวทางการพัฒนา ได้แก่ แนวทางการพัฒนาแก้ไขปัญหาด้านการอ่านสำหรับเด็กที่มีความบกพร่องทางการเรียนรู้ ระดับชั้นประถมศึกษาตอนต้น

**3. ขอบเขตด้านตัวแปร**

ตัวแปรที่ศึกษา ได้แก่ สภาพปัญหาและแนวทางการพัฒนาทักษะด้านการอ่านสำหรับเด็กที่มีความบกพร่องทางการเรียนรู้ ระดับชั้นประถมศึกษาตอนต้น

**ขั้นตอนที่ 2 การพัฒนาและหาประสิทธิภาพชุดฝึกทักษะการอ่านของนักเรียนที่มีความบกพร่องทางการเรียนรู้ ระดับชั้นประถมศึกษาตอนต้น**

**1. ขอบเขตด้านแหล่งข้อมูล**

ขอบเขตด้านแหล่งข้อมูลในการพัฒนาชุดฝึกทักษะการอ่าน สำหรับนักเรียนระดับชั้นประถมศึกษาตอนต้น ได้แก่

1.1 ผู้เชี่ยวชาญจำนวน 5 คน

1.2 นักเรียนระดับชั้นประถมศึกษาตอนต้น ภาคเรียนที่ 1 ปีการศึกษา 2557 ศูนย์การศึกษานอกระบบและการศึกษาตามอัธยาศัยอำเภอเมืองบึงกาฬ สังกัดสำนักงานการศึกษานอกระบบและการศึกษาตามอัธยาศัยจังหวัดบึงกาฬ จำนวน 3 คน

1.3 นักเรียนชั้นประถมศึกษาปีที่ 3 ภาคเรียนที่ 1 ปีการศึกษา 2557 โรงเรียนบ้านคำไผ่, โรงเรียนธเนศวิทยา สำนักงานเขตพื้นที่การศึกษาประถมศึกษาบึงกาฬ และศูนย์การศึกษานอกระบบและการศึกษาตามอัธยาศัยอำเภอศรีวิไล สังกัดสำนักงานการศึกษานอกระบบและการศึกษาตามอัธยาศัยจังหวัดบึงกาฬ จำนวน 6 คน

**2. ขอบเขตด้านเนื้อหา**

การวิจัยที่จะพัฒนาชุดฝึกทักษะการอ่านกลุ่มสาระการเรียนรู้ภาษาไทยสำหรับนักเรียนระดับชั้นประถมศึกษาตอนต้น ควรมีเนื้อหาเรียงจากง่ายไปหายาก โดยแยกเรื่องตามส่วนประกอบของหลักการประสมอักษรครอบคลุม 4 ด้าน ได้แก่ ด้านพยัญชนะต้น สระ วรรณยุกต์ ตัวสะกด

**3. ขอบเขตด้านตัวแปร**

ตัวแปรที่ศึกษา ได้แก่ ประสิทธิภาพของชุดฝึกทักษะการอ่าน ตามเกณฑ์ 60/60

**ขั้นตอนที่ 3 ทดลองใช้ชุดฝึกทักษะการอ่านสำหรับนักเรียนที่มีความบกพร่องทางการเรียนรู้ ระดับชั้นประถมศึกษาตอนต้น**

**1. ขอบเขตด้านแหล่งข้อมูล**

ขอบเขตด้านแหล่งข้อมูล ได้แก่ นักเรียนระดับชั้นประถมศึกษาตอนต้น ศูนย์การศึกษานอกระบบและการศึกษาตามอัธยาศัยอำเภอเมืองบึงกาฬ สังกัดสำนักงานการศึกษานอกระบบและการศึกษาตามอัธยาศัยจังหวัดบึงกาฬ ที่กำลังศึกษาอยู่ในภาคเรียนที่ 1 ปีการศึกษา 2557 จำนวน 4 คน ไม่ซ้ำ 3 คน กลุ่มย่อยเดิม

**2. ขอบเขตด้านเนื้อหา**

ผู้วิจัยมุ่งศึกษาผลสัมฤทธิ์ในด้านการอ่านชุดฝึกทักษะในบทเรียนก่อนและหลังเรียนด้วยชุดฝึกทักษะการอ่านสำหรับเด็กที่มีความบกพร่องทางการเรียนรู้ ระดับชั้นประถมศึกษาตอนต้น

**3. ขอบเขตด้านตัวแปร**

ตัวแปรที่ศึกษา ได้แก่ ค่าดัชนีประสิทธิผล

**ขั้นตอนที่ 4 ประเมินความพึงพอใจการใช้ชุดฝึกทักษะการอ่านของนักเรียนที่มีความบกพร่องทางการเรียนรู้ ระดับชั้นประถมศึกษาตอนต้น**

**1. ขอบเขตด้านแหล่งข้อมูล**

แหล่งข้อมูล ได้แก่ นักเรียนที่มีความบกพร่องทางการเรียนรู้ ระดับชั้นประถมศึกษาตอนต้นศูนย์การศึกษานอกระบบและการศึกษาตามอัธยาศัยอำเภอเมืองบึงกาฬ สังกัดสำนักงานการศึกษานอกระบบและการศึกษาตามอัธยาศัยจังหวัดบึงกาฬ ที่กำลังศึกษาอยู่ในภาคเรียนที่ 1ปีการศึกษา 2557 จำนวน 4 คน และครูที่เป็นอาสาสมัครโรงเรียนบ้านคำไผ่, โรงเรียนธเนศวิทยา สำนักงานเขตพื้นที่การศึกษาประถมศึกษาบึงกาฬ และศูนย์การศึกษานอกระบบและการศึกษาตามอัธยาศัยอำเภอศรีวิไล สังกัดสำนักงานการศึกษานอกระบบและการศึกษาตามอัธยาศัยจังหวัดบึงกาฬ จำนวน 3 คน

**2. ขอบเขตด้านเนื้อหา**

ผู้วิจัยมุ่งประเมินความพึงพอใจของนักเรียนและครูที่มีต่อชุดฝึกทักษะการอ่านสำหรับเด็กที่มีความบกพร่องทางการเรียนรู้ ระดับชั้นประถมศึกษาตอนต้น ในด้านเนื้อหา ด้านการจัดกิจกรรมการเรียนการสอน ด้านสื่อและอุปกรณ์ ด้านวัดและประเมินผล

**3. ขอบเขตด้านตัวแปร**

ตัวแปรที่ศึกษา ได้แก่ ความพึงพอใจของนักเรียนและครูที่มีต่อชุดฝึกทักษะการอ่านสำหรับเด็กที่มีความบกพร่องทางการเรียนรู้ ระดับชั้นประถมศึกษาตอนต้น ในด้านเนื้อหา ด้านการจัดกิจกรรมการเรียนการสอน ด้านสื่อและอุปกรณ์ ด้านวัดและประเมินผล

**นิยามศัพท์เฉพาะ**

**เด็กที่มีความบกพร่องทางการเรียนรู้ (Learning Disabilities : LD)** หมายถึง เด็กที่มีความบกพร่องอย่างหนึ่งหรือหลายอย่างในกระบวนการพื้นฐานทางจิตวิทยาที่เกี่ยวกับความเข้าใจหรือการใช้ภาษา ดังนั้น การจัดการเรียนการสอนที่มีประสิทธิภาพสำหรับนักเรียนทั่วไป เมื่อนำมาใช้กับนักเรียนที่มีความบกพร่องทางการเรียนรู้แล้ว อาจไม่ได้ผลตามที่ครูผู้สอนคาดหวังไว้ เพราะความบกพร่องทางการเรียนรู้นับเป็นอาการผิดปกติทางสมองในกระบวนการรับรู้ มีผลทำให้เกิดปัญหาในการฟัง การพูดการคิด การอ่าน การเขียน การสะกดคำ และการคำนวณ ความบกพร่อง เด็กที่ได้รับการตัดสินว่ามีปัญหาทางการเรียนรู้ ด้านการอ่าน โดยที่มีความลำบากในด้านการอ่าน

**แผนจัดการเรียนรู้** หมายถึง แผนงานและกระบวนการจัดกิจกรรมการเรียนการสอน การอ่าน ชั้นประถมศึกษาตอนต้น ซึ่งประกอบด้วย มาตรฐานการเรียนรู้ สาระสำคัญ ผลการเรียนรู้ที่คาดหวัง สาระการเรียนรู้ กระบวนการจัดการเรียนรู้ สื่อ อุปกรณ์ และแหล่งเรียนรู้ การวัดและประเมินผล

**การพัฒนา** หมายถึงการทำให้เจริญ หรือการทำให้ดีขึ้น ในที่นี้หมายถึง การพัฒนาความสามารถในการอ่านโดยชุดฝึกการอ่านของนักเรียนที่มีความบกพร่องทางการเรียนรู้ด้านการอ่านให้ดีขึ้นในระดับที่ต้องการ หรือตามเกณฑ์มาตรฐานที่ตั้งไว้ 60/60

**ชุดฝึกทักษะการอ่านเพื่อพัฒนานักเรียนที่มีความบกพร่องทางการเรียนรู้** หมายถึง เทคนิค วิธีการ และสื่อที่จัดทำเพื่อนำไปใช้พัฒนาการเรียนการสอนนักเรียนที่มีความบกพร่องทางการเรียนรู้ด้านการอ่าน จัดทำในขอบข่ายเนื้อหาตามปัญหาที่พบในการจัดการเรียนการสอน ของครู นำมาปรับเป็นนวัตกรรมเพื่อประกอบการเรียนการสอน

**ทักษะการอ่านภาษาไทยเพื่อความเข้าใจ** หมายถึง ความสามารถในการอ่านออกเสียงคำได้ถูกต้องทั้งพยัญชนะ สระ วรรณยุกต์ ตัวสะกด เพื่อความเข้าใจความหมายโดยรวมของเรื่องที่ฟัง การรู้จักคำที่อ่าน การจำแนกคำ การจำแนกเสียงตัวอักษรและออกเสียงคำ การอ่านคำ และเข้าใจความหมายของคำถูกต้อง การรับรู้ความหมายของคำที่อ่าน ที่มีภาพประกอบ อย่างน้อย 5 คำ ซึ่งวัดโดยใช้แบบทดสอบวัดทักษะการอ่านภาษาไทยที่ผู้วิจัยสร้างขึ้น

**ความพึงพอใจ** หมายถึง ความรู้สึกชื่นชอบหรือความพอใจของนักเรียน ที่มีต่อชุดฝึกทักษะการอ่านสำหรับเด็กที่มีความบกพร่องทางการเรียนรู้ กลุ่มสาระการเรียนรู้ภาษาไทย ชั้นประถมศึกษาตอนต้น ในด้านเนื้อหา ด้านการจัดกิจกรรมการเรียนการสอน ด้านสื่อและอุปกรณ์ ด้านวัดและประเมินผล

**ประโยชน์ที่คาดว่าจะได้รับ**

1. ได้ชุดฝึกทักษะการอ่านสำหรับเด็กที่มีความบกพร่องทางการเรียนรู้ด้านการอ่าน ระดับชั้นประถมศึกษาตอนต้น ที่มีคุณภาพ เพื่อนำไปใช้ในการค้นหาจุดบกพร่องและสาเหตุของการอ่าน

2. ได้ข้อมูลสารสนเทศที่ใช้เป็นแนวทางในการพัฒนาเด็กที่มีปัญหาความบกพร่องทางการเรียนรู้ด้านการอ่าน สำหรับครูผู้สอน ผู้ปกครอง และผู้ที่สนใจ สามารถนำไปใช้เป็นแนวทางในการปรับปรุงกระบวนการเรียนการสอนซึ่งก่อให้เกิดประโยชน์ ในการจัดกิจกรรมการเรียนการสอนให้เหมาะสมยิ่งขึ้น